༄༅། ། གཏོར་མའི་དེ་ཉིད་བརྒྱད་པ་བཞུགས་སོ། །
༄༅། ། བླ་མ་དམ་པ་རྣམས་ལ་ཕྱག་འཚལ་ལོ། ། གཏོར་མའི་དེ་ཉིད་བསྟན་པར་བྱ། གཏོར་མ་ནི་སྡེ་སྣོད་གསུམ་དང་། རྒྱུད་སྡེ་བཞི་ནས་གསུངས་པ་ཡིན་ཏེ། འདུལ་བ་ནས་གཙང་སྦྲ་ལེགས་པར་བྱ་བ་དང་། བདེན་པ་བདར་བ་དང་༑ ཆོས་བཤད་གསུང་། མདོ་སྡེ་ནས་སྔགས་དང་ཕྱག་རྒྱ་ཁོ་ནས་འབུལ་བར་གསུངས། མངོན་པ་ནས་མགྲོན་གྱི་བྱེ་བྲག་དང་། བྱ་ཐབས་རྣམས་གསུངས་ཏེ། དེ་ཡང་ཁ་འབར་མའི་གཟུངས་སྔགས་ལ་སོགས་པ་མདོ་སྡེ་མང་པོ་ནས་གསུངས། རྒྱུད་སྡེ་བཞི་ནས་སྔགས་དང་ཕྱག་རྒྱས་གཏོར་མ་འབུལ་བ་མ་གསུངས་པ་མེད་དེ། ཀྱེ་རྡོ་རྗེ་དང་། བདེ་མཆོག་དང་། གསང་འདུས་དང་། རྣལ་འབྱོར་བླ་ན་མེད་པའི་རྒྱུད་ནས་སྔགས་གསུངས་པ་དང་། རྣལ་འབྱོར་གྱི་རྒྱུད་དང་། བྱ་བའི་རྒྱུད་དང་། སྤྱོད་པའི་རྒྱུད་དང་། ཕྱག་ན་རྡོ་རྗེ་དབང་བསྐུར་བའི་རྒྱུད་དང་། རྣམ་པར་སྣང་མཛད་མངོན་པར་བྱང་ཆུབ་པའི་རྒྱུད་སིདྡྷི་ཀཱ་ར་ལེགས་པར་གྲུབ་པའི་རྒྱུད་དང་། ཀྲི་ཡ་དཔུང་བཟང་གི་རྒྱུད་དང་། རིག་པ་མཆོག་གི་རྒྱུད་དང་། གནོད་སྦྱིན་གར་མཁན་གྱི་རྒྱུད་དང་། དེ་རྣམས་ནས་ཕྱག་རྒྱ་ཁོ་ནས་འབུལ་བར་བསྟན་པ་དང་། མདོ་རྒྱུད་ལ་ལ་ནས་ཏིང་ངེ་འཛིན་གྱིས་འབུལ་བ་གཙོ་བོར་བསྟན་ཏེ། དེ་ལྟར་བཀའ་ནས་ལེགས་པར་གསུངས་པ་དང་། དེ་ནས་བཀའི་དགོངས་པ་བསྡུས་པ་དང་༑ བཀའི་དགོངས་པ་འགྲེལ་བ་དང་། བཀའི་དོན་བཤད་པ་དང་། བཀའ་ཉམས་སུ་ལེན་པའི་ལག་ལེན་སྟོན་པ། བྱང་ཆུབ་སེམས་དཔའ་སྤྱན་རས་གཟིགས་དབང་ཕྱུག་དང་། འཇམ་དབྱངས་དང་། ཕྱག་ན་རྡོ་རྗེ་ལ་སོགས་པ་བྱང་ཆུབ་སེམས་དཔའ་ཆེན་པོ་རྣམས་ཀྱིས་མཛད་པ་དང་། དེའི་རྗེས་སུ་ཞུགས་པ་གྲུབ་ཐོབ་ས་ར་ཧ་དང་། སློབ་དཔོན་ཀླུ་སྒྲུབ་དང་། སློབ་དཔོན་ཛཱ་ཡ་སེ་ནས་ལེགས་པར་བསྟན་ནོ། ། དེ་ལྟར་སྒྲུབ་པ་པོ་རྣམས་ཀྱིས་ཆོས་སྤྱོད་ཀྱི་ལག་ལེན་ནི་གཏོར་མ་ཡིན་ཏེ། གཏོར་མ་འདི་སློབ་དཔོན་པདྨ་ལ་སོགས་པ་གྲུབ་ཐོབ་རྣམས་ཀྱིས་མང་པོ་བཤད་ཀྱང་། དོན་བརྒྱད་དུ་བསྡུས་ནས་བསྟན་ཏེ། ༈དང་པོ་གཏོར་མའི་ཕན་ཡོན་བསྟན་པ་དང་། རྒྱུ་མཚན་བསྟན་པ་དང་། མགྲོན་བསྟན་པ་དང་། གཏོར་མའི་དབྱེ་བ་བསྟན་པ་དང་། ཉམས་སུ་ལེན་མཁན་གྱི་གང་ཟག་བསྟན་པ་དང་༑ གཏོར་མའི་རྫས་བསྟན་པ་དང་། བྱིན་གྱིས་བརླབ་པ་བསྟན་པ་དང་། དམ་ཚིག་བསྟན་པ་དང་བརྒྱད་དོ། ། ༈དང་པོ་གཏོར་མའི་ཕན་ཡོན་བསྟན་པ་ནི། གཏོར་མ་འདི་ལ་ཕ་རོལ་ཏུ་ཕྱིན་པ་དྲུག་ཚང་བ་དང་། བསྡུ་དངོས་བཞི་ཚང་བ་དང་༑ སྡོམ་པ་གསུམ་ཚང་བ་དང་། བར་ཆད་ཐམས་ཅད་སེལ་བ་དང་། ཕྲིན་ལས་ཐམས་ཅད་ཀྱི་སྔོན་དུ་འགྲོ་བ་དང་། ཕྲིན་ལས་མྱུར་དུ་སྒྲུབ་པ་དང་། ཕྲིན་ལས་ཐམས་ཅད་མ་ཚང་བ་ཁ་སྐོང་བ་དང་། ཚོགས་གཉིས་མྱུར་དུ་རྫོགས་ཤིང་བླ་ན་མེད་པའི་བྱང་ཆུབ་ཐོབ་པའི་ཕན་ཡོན་དང་བརྒྱད་དོ། ། དེ་ལ་ཕ་རོལ་ཏུ་ཕྱིན་པ་དྲུག་ཚང་བ་ནི། དངོས་པོ་གཏོང་བས་སྦྱིན་པ། སེམས་ཅན་ལ་འཚེ་བ་མེད་ཅིང་གཙང་སྦྲ་དང་ལྡན་པས་ཚུལ་ཁྲིམས། དཀའ་བ་དང་དུ་ལེན་པས་བཟོད་པ། གཏོང་བས་བརྩོན་འགྲུས། གཏོང་བའི་དུས་ཏིང་ངེ་འཛིན་མ་ཡེངས་པས་བསམ་གཏན༑ ཆོ་ག་ནོར་བ་མེད་ཅིང་འཁོར་གསུམ་ཡོངས་སུ་དག་པས་ཤེས་རབ་བོ། ། དེ་ནི་ཕ་རོལ་ཏུ་ཕྱིན་པ་དྲུག་ཚང་བའོ། ། གཉིས་པ་བསྡུ་དངོས་བཞི་ཚང་བ་ནི། གཏོར་མ་མགྲོན་རྣམས་ལ་བསྔོས་པས་སྦྱིན་པ། མགྲོན་སོ་སོ་ལ་བསྟོད་པ་དེ་ངག་སྙན་པ། འདོད་པའི་དོན་ལ་གསོལ་བ་འདེབས་པ་དེ་དོན་སྤྱོད་པ། འཁོར་གསུམ་ཡོངས་སུ་དག་པས་བསྔོ་བ་དེ་དོན་མཐུན་པའོ། ། གསུམ་པ་སྡོམ་པ་གསུམ་ཚང་བ་ནི༑ གཏོར་མའི་དུས་སུ་གཙང་སྦྲ་དང་ལྡན་པ་དང་། སེམས་ཅན་ལ་གནོད་པའི་མི་དགེ་བ་མེད་པས་སོ་སོར་ཐར་པའི་སྡོམ་པ་དང་། གཞན་དོན་དུ་གཏོང་བས་བྱས་ཆུབ་སེམས་དཔའི་སྡོམ་པ་དང་། ལྷ་སྒོམ་སྔགས་ཀྱི་སྡོམ་པ་སྟེ་སྡོམ་པ་གསུམ་ཚང་བའོ། ། བཞི་པ་བར་ཆད་སེལ་བ་ནི། གཏོར་མས་བདུད་བཞིའི་བར་ཆད་སེལ་ཏེ། གཏོང་བའི་དུས་སུ་སེམས་བསྐྱེད་ལ་སོགས་པའི་བསམ་པ་དེས་ཉོན་མོངས་པའི་བདུད་བཅོམ། ན་ཚ་དང་དུཿཁ་སེལ་ནུས་པས་ཕུང་པོའི་བདུད་བཅོམ༑ བགེགས་རིགས་སྟོང་ཕྲག་བརྒྱད་ཅུའི་གནོད་པ་སྲུང་བས་ལྷའི་བུའི་བདུད་བཅོམ། ཚེ་སྲོག་སྤེལ་བར་ནུས་པས་འཆི་བདག་གི་བདུད་བཅོམ། དེའི་ལོ་རྒྱུས་ཀྱང་། ཚེ་དང་ལྡན་པ་ཀུན་དགའ་བོས། བས་མཐའ་ཞིག་ཏུ་ཕྱིན་པས། ཡི་དྭགས་ཁ་ནས་མེ་འབར་བ་ཞིག་དང་འཕྲད་ནས། ཁྱོད་ད་ནས་ཞག་བདུན་ན་འཆི་བས་ངའི་ཟས་སྐལ་ཡིན་ཟེར་བས། ཀུན་དགའ་བོ་ཤིན་ཏུ་བྲེད་པས། བཅོམ་ལྡན་འདས་ལ་ཞུས་པས་བཅོམ་ལྡན་འདས་ཀྱིས་གཟུངས་སྔགས་གཟི་བརྗིད་ཚད་མེད་པའི་གཏོར་མ་གནང་ནས། གཏོར་མ་བཏང་བས་འཆི་བའི་འཇིགས་པ་ལས་བཟློག་པ་ལྟ་བུའོ། ། ལྔ་པ་ཕྲིན་ལས་ཐམས་ཅད་ཀྱི་སྔོན་དུ་འགྲོ་བ་ནི། ཞི་བའི་ཕྲིན་ལས་ལ་ནད་གདོན་ཞི་བ་ལ་གཏོར་མ་དགོས་པ་དང་། རྒྱས་པའི་ཕྲིན་ལས་ལ་ཚེ་དང་ལོངས་སྤྱོད་རྒྱས་པ་ལ་གཏོར་མ་དགོས་པ་དང་། དྲག་པོའི་ཕྲིན་ལས་ལ་དགྲ་བགེགས་གང་སྒྲོལ་ཡང་གཏོར་མ་དགོས་སོ། ། དྲུག་པ་གཏོར་མས་ལྷ་མཉེས་ནས་ཕྲིན་ལས་མྱུར་དུ་འགྲུབ། གཏོར་མ་མ་ཆག་པར་བཏང་ན། མི་མ་ཡིན་ཕྲ་མོ་རྣམས་ཀྱིས་དངོས་གྲུབ་སྣ་རེ་སྟེར་བ་ཡིན། རྣལ་འབྱོར་པ་ཀ་ད་རི་པ་བྱ་བས། གཏོར་མ་གཏོང་བའི་དུས་སུ་མི་མ་ཡིན་ཕྲ་མོ་མང་པོ་གླུ་ལེན་རྩེད་མོ་བྱེད་ཀྱིན་ཡོང་སྐད། ཕྱི་རེས་ཞིག་ཁོང་རྣམས་ངུ་ཡིན་བྱུང་སྐད། ཁྱེད་རྣམས་ཅི་ཉེས་བྱས་པས༑ ཁྱོད་ཞག་བདུན་ནས་འཆི་བར་འདུག་པས་ངེད་རྣམས་ལ་གཏོར་མ་སྟེར་མི་མེད་ཟེར་སྐད། རྣལ་འབྱོར་པས་འོ་ན་ཁྱོད་རྣམས་ལ་འཆི་བ་ཟློག་པའི་ཐབས་མེད་དམ་བྱས་པས། ཐབས་ཡོད་ཀྱིས་བདོག་པ་ཐམས་ཅད་ཐོང་ཞིག་ཟེར་རོ། ། ངེད་རྣམས་ཀྱིས་ཕྱིའི་རྒྱ་མཚོའི་འགྲམ་ནས་སྨན་ཆེན་པོ་ཞེས་བྱ་བའི་དངུལ་ཆུ་ཡོད་ཀྱི་ངེད་ཀྱིས་དེ་བླང་གིས་ཁྱེད་ཀྱིས་དེ་ལ་བཅུད་ལེན་གྱིས་ཤིགཚེ་འཕེལ་བར་འགྱུར་རོ་ཞེས་ཟེར་བས། རྣལ་འབྱོར་པས་རྫས་ཀྱི་དངོས་པོ་ཡོད་ཚད་བཏང་༑ གཏོར་མ་ལ་བརྩོན་པར་བྱས་ཤིང་སྨན་ཆེན་པོའི་བཅུད་ལེན་བྱས་པས་ཚེ་འཕེལ་ཏེ། ལོ་ལྔ་བརྒྱ་འཕེལ་བར་གྱུར་ཏོ། ། བདུན་པ་ཕྲིན་ལས་ཐམས་ཅད་ཀྱི་མ་ཚང་བ་ཁ་བསྐང་བར་འགྱུར་བ་ནི། སློབ་དཔོན་པདྨའི་ཞལ་ནས་གཟུངས་སྔགས་གཟི་བརྗིད་ཚད་མེད་པ་འདི་ལན་བདུན་བརྗོད་ན། ཆོ་ག་མ་ཚང་བ་ཐམས་ཅད་ཁ་བསྐང་བ་ཡིན། སྔགས་པས་མདོས་བཏང་བའི་དུས་སུ་ལན་བདུན་བརྗོད་ན་ཆོ་ག་མ་ཚང་བ་ཁ་སྐོང་བར་འགྱུར་བ་ཡིན་གསུང་སྐད། བསྐང་གསོ་ཐམས་ཅད་གཏོར་མ་ལ་བརྟེན་ནས་བྱེད་དགོས་སོ། ། བརྒྱད་པ་ཚོགས་གཉིས་མྱུར་དུ་རྫོགས་པ་ནི། གཏོར་མའི་ཞིང་རྣམ་པར་དག་པ་བླ་མ་དང་དཀོན་མཆོགདངོས་པོ་རྣམ་པར་དག་པ། མཆོད་པའི་སྤྲིན་ཕུང་བསྡུས་ཞིང་ཕུལ་བས། བསོད་ནམས་ཀྱི་ཚོགས་རྒྱ་ཆེན་པོ་རྫོགས་ཤིང་ཐུགས་རྗེས་སྐྱོབ་པར་འགྱུར་པའི་ཕན་ཡོན་ཡོད་དོ༑ ༑ཡོན་ཏན་གྱི་མགྲོན་ལ་ཕུལ་བས་ཕན་པ་རྒྱ་ཆེན་པོ་འགྲུབ་ཅིང་གནོད་པ་ཐམས་ཅད་ཟློག་པའི་ཕན་ཡོན་ཡོད་དོ། ། སྙིང་རྗེའི་མགྲོན་ལ་བསྔོས་པས་གཞན་དོན་འགྲུབ་ཅིང་ཐེག་པ་ཆེན་པོར་འགྱུར་བ་དང་ལོངས་སྤྱོད་འཕེལ་བའི་ཕན་ཡོན་ཡོད་དོ། ། ལན་ཆགས་ཀྱི་མགྲོན་ལ་ཕན་པ་རྒྱ་ཆེན་པོས་བསྔོས་པས། སྔ་མའི་ཤ་འཁོན་བྱང་བ་དང་། ཕྱི་མར་གནོད་པ་མི་བྱེད་པའི་ཕན་ཡོན་ཡོད་དོ། ། ཞིང་དམན་པ་ཡི་དྭགས་ལ་བསྔོས་པས་ཚོགས་ཆེ་བ་ནི། སློབ་དཔོན་ཛེ་ཏཱ་རི་དགྲ་ལས་རྣམ་པར་རྒྱལ་བས། ཡི་དྭགས་ཀྱི་གླིང་དུ་ཕྱིན་ཙ་ན། ཡི་དྭགས་མོ་ཤིན་ཏུ་རིད་པ་ཞིག་དང་འཕྲད་སྐད། མོ་ན་རེ་ལོ་དགུའི་བར་དུ་ཆུ་མ་མྱོང་། ངའི་ཁྱོ་ཞིག་ཡོད་པ་དེ་འདི་ནས་ཤར་ཕྱོགས་ཀྱི་གླིང་དུ་ཆུ་ཚོལ་དུ་སོང་ཡོད་པས། ཁྱོད་དེར་འགྲོ་ན་ཆུ་མྱུར་དུ་ཁྱེར་ལ་ཤོག་གྱིས་སྐད། དེ་ངས་ངོ་མི་ཤེས་བྱས་པས། ཤ་རྩ་སེར་བ། ལག་ན་ཤོག་བུ་ཐོགས་པ་ཞིག་ཡོད་ཟེར་སྐད། དེ་ནས་སློབ་དཔོན་གྱིས་དེར་བྱོན་ནས་དེ་ལ་ཁྱོད་ཀྱི་བུ་སྨད་ལ་ཆུ་མ་བསྐྱལ་ན་འཆི་བར་འདུག་གོ་བྱས་པས། ང་རང་གི་འཐུང་རྒྱུ་ཡང་མ་རྙེད། དགེ་ཚུལ་ཞིག་གིས་ལུད་པ་བོར་བ་དེ་ཐོབ་ཤ་བྱས་པས༑ ངས་ཕྱེད་ལས་མ་ཐོབ་སྟེ། ཤོག་བུར་བླུགས་པས་སྐམ་ནས་འདུགལོ་བདུན་ཆུ་དེ་ལས་མ་རྙེད་ཟེར་སྐད། དེར་སློབ་དཔོན་གྱིས་གཏོར་མ་དང་ཆུ་སྦྱིན་དཔག་ཏུ་མེད་པ་བཏང་་། ཡི་དྭགས་ཐམས་ཅད་ཚིམ་པར་བྱས་པས། ཁོ་ཡང་ངོམས་པར་བྱས། ཁོའི་ཤོག་བུ་ཡང་གང་བར་བྱས་ནས་བསྐུར་བཏང་། ཡི་དྭགས་ལ་ཆུ་སྦྱིན་པ་བས་བསོད་ནམས་ཆེ་བ་མེད་གསུང་སྐད། དེ་ལྟར་བསོད་ནམས་ཀྱི་ཚོགས་སོ། ། ཡེ་ཤེས་ཀྱི་ཚོགས་ནི་འཁོར་གསུམ་ཡོངས་སུ་དག་པ་སྟེ། གཟུང་འཛིན་གཉིས་ཀྱིས་སྟོང་པར་ཤེས་པའོ། ། དེ་ལྟར་གཏོར་མས་ཚོགས་གཉིས་མྱུར་དུ་རྫོགས་ནས་བླ་ན་མེད་པའི་བྱང་ཆུབ་འཐོབ་པར་འགྱུར་རོ། ༈། གཉིས་པ་གཏོར་མའི་རྒྱུ་མཚན་བསྟན་པ་ནི། གཏོར་ཞེས་བྱ་བ་མ་ཆགས་ཞིང་ཆགས་པ་མེད་པས་བཏང་བའོ། ། མ་ཞེས་བྱ་བ་ནི་མི་སྡང་ཞིང་སྡང་བ་མེད་པར་ཀུན་ལ་སྙོམས་པར་བཏང་བའོ། ། ཡང་ན་གཏོར་ཞེས་བྱ་བ་ཀུན་ལ་ཁྱབ། ། འཛིན་ཆགས་མེད་པས་མ་ཞེས་བྱ། ། ༈གསུམ་པ་མགྲོན་བསྟན་པ་ནི། དཀོན་མཆོག་སྲིད་ཞུའི་མགྲོན་དང་། མགོན་པོ་ཡོན་ཏན་གྱི་མགྲོན་དང་། རིགས་དྲུག་སྙིང་རྗེའི་མགྲོན་དང་༑ ཤ་འཁོན་ལན་ཆགས་ཀྱི་མགྲོན་དང་བཞིའོ། ། མགྲོན་དེ་རྣམས་སྤྱན་དྲངས་ན་ནི་འབྱོན། སྤྱན་མ་དྲངས་ན་མི་འབྱོན་པའི་མགྲོན་གང་ཡིན་སྙམ་ན། སྲིད་ཞིའི་མགྲོན་དང་། ཡོན་ཏན་གྱི་མགྲོན་གཉིས་ནི། སྤྱན་མ་དྲངས་ན་མི་འབྱོན། སྤྱན་དྲངས་ན་ཐུགས་རྗེ་དང་སྨོན་ལམ་གྱི་སྟོབས་ཀྱིས་མོས་པ་དང་གུས་པ་ཡོད་པའི་སར་ཅིས་ཀྱང་འབྱོན་པ་ཡིན་ནོ། ། སྤྱན་དྲངས་ཀྱང་མི་འོང་བའི་མགྲོན་ནི། རིགས་དྲུག་གི་ཁོངས་ན་ཡོད་དེ་། གནོད་སྦྱིན་བྱང་ཆུབ་འཛིན་ལག་ན་གཞོང་ཐོགས། གནོད་སྦྱིན་ལག་རིང་། རི་རྩེ་བཀན། རྟག་མྱོས་རྣམས་ནི་སྤྱན་དྲངས་ཀྱང་འོང་བའི་སྐབས་མེད་དེ། ལག་ན་གཞོང་ཐོགས་ནི་རི་རབ་ཀྱི་བང་རིམ་དང་། རྒྱ་མཚོའི་ཆུ་ཡི་བར་མཚམས་ན་ཡོད་པས། ཕོ་བྲང་ཆུས་ཁྱེར་གྱིས་དྭོགས་ནས་རྒྱུན་མི་ཆད་པར་གཞོང་པས་ཆུ་གཤོ་དགོས་པས་ཁོ་ལ་འོང་བའི་སྐབས་མེད་དོ། ། ལག་རིང་ནི་དབུས་ཀྱི་རི་བོ་མཆོག་རབ་ལ་འཁྱུད་ནས། ཁོ་རི་བོ་མཆོག་རབ་འགྱེལ་གྱིས་དྭོགས་ནས་འོང་བའི་སྐབས་མེད་དོ། ། རི་རྩེ་བཀན་ནི་རི་བོ་མཆོག་རབ་ཀྱི་རྩེ་ནས་གླིང་བཞིའི་སེམས་ཅན་རྣམས་ལ་དགྲ་བྱུང་གིས་དྭོགས་ནས་བྱ་ར་བྱེད་དགོས་པས་འོང་བའི་སྐབས་མེད་དོ། ། རྟག་མྱོས་ནི་འདོད་པའི་ཡོན་ཏན་ལྔས་རྒྱུན་ཆད་མེད་པར་མྱོས་པས་ཁོ་འོང་བའི་སྐབས་མེད་དོ། ། དེ་རྣམས་སྤྱན་དྲངས་ཀྱང་མི་འོང་བའི་མགྲོན་བཞི་ཡིན་ནོ། ། སྤྱན་དྲང་དུ་མི་རུང་བའི་མགྲོན་བཞི་ནི། ས་བདག་སྟོབས་པོ་ཆེ། ཡི་དྭགས་གཏེར་སྲུང་། ས་བདག་ཤྲཱི་བཏྟཱ། ཀླུ་ཧོ་པན་རྣམས་སྤྱན་དྲང་དུ་མི་བཏུབ་སྟེ། ས་བདག་སྟོབས་པོ་ཆེ་ནི་སྤྱན་དྲངས་ན། རི་བོ་མཆོག་རབ་གྱི་འོག་ན་ཡོད་པས། རླུང་རྡོ་རྗེ་རྒྱ་གྲམ་གཡོས་ནས་སེམས་ཅན་གྱི་གནས་སུ་ས་གཡོ་དང་། འཁྲུགས་པ་དང་། མི་དགེ་བ་སྣ་ཚོགས་ཡོང་བས་ཁོ་སྤྱན་དྲང་དུ་མི་བཏུབ༑ ཡི་དྭགས་གཏེར་སྲུང་སྤྱན་དྲངས་ན། གཏེར་གྱི་བུམ་པ་གཞན་གྱིས་ཁྱེར་ནས་འཇིག་རྟེན་དུ་མུ་གེ་ཡོང་བས་ཁོ་སྤྱན་དྲང་དུ་མི་བཏུབ། ས་བདག་ཤྲཱི་བཏྟཱའི་ལག་ན་ནད་ཀྱི་རྐྱལ་པ་ཡོད་པས་ཁོ་སྤྱན་དྲངས་ན་ནད་ཀྱི་རྐྱལ་པ་ཁ་ཤོར་ནས་འཇིག་རྟེན་དུ་མི་ནད་ཕྱུགས་ནད་ཡོང་བས་སྤྱན་དྲང་དུ་མི་བཏུབ། ཀླུ་ཧོ་པན་ལ་མཐོང་བའི་དུག་ཡོད་པས། ཁོ་འོང་ན་ཀླུའི་ནད་སྣ་ཚོགས་འོང་བས། ཁོ་སྤྱན་དྲང་དུ་མི་བཏུབ་བོ། ། སྤྱན་དྲང་དུ་མི་བཏུབ་པའི་མགྲོན་བཞིའོ། ། སྤྱན་མ་དྲངས་ཀྱང་འོང་བའི་མགྲོན་བཞི༷་ནི། ཡི་དྭགས་མཁའ་ལ་རྒྱུ་བའི་རིགས་དང་། དྲི་ཟའི་རིགས་རྣམས་ནི། གཏོར་མ་བཤམས་པ་ཙམ་གྱིས་འོང་སྟེ། དཔེར་ན་སྦྲང་མ་རྩི་ལ་འཁོར་བའམ༑ སྟོན་མོའི་དུས་སུ་སྤྲང་པོ་འདུ་བ་དང་འདྲའོ༷། ། ། །༈བཞི་པ་གཏོར་མའི་དབྱེ་བ་བསྟན་པ་ནི། ཕྱི་གཏོར། ནང་གཏོར། གསང་གཏོར། དེ་ཁོ་ན་ཉིད། ཆེན་པོའི་གཏོར་མ་དང་ལྔའོ། ། ཕྱི་གཏོར་དཀར་གསུམ་མངར་གསུམ་བྱིན་གྱིས་བརླབས་པ་ནི། མགྲོན་གང་ལ་ཡང་ཕུལ་བས་ཆོགནང་གཏོར་འདོད་ཡོན་དུ་བྱིན་གྱིས་བརླབས་པ་ནི་རིགས་དྲུག་ལ་བསྔགས་སོ། ། གསང་གཏོར་ཤ་ལྔ་བདུད་རྩི་ལྔར་བྱིན་གྱིས་བརླབས་པ་ནི། མཁའ་འགྲོ་ཆོས་སྐྱོང་ལ་ཤིས་སོ། ། དེ་ཁོ་ན་ཉིད་ཆེན་པོའི་ཚོགས་ནི། གནོད་བྱེད་ལན་ཆགས་ཀུན་ལ་ཤིས་སོ། ། གཏོར་མ་ཆེན་པོ་ནི། ཕྱི་སྣོད་ཀྱི་འཇིག་རྟེན་གཏོར་སྣོད། ནང་བཅུད་ཀྱི་སེམས་ཅན་གཏོར་མའི་རང་བཞིན་ཏེ། སྣང་སྲིད་ཐམས་ཅད་གཏོར་མར་མ་གྱུར་པ་གང་ཡང་མེད་དེ། མི་གཏོང་བའི་དངོས་པོ་རྩྭའི་རྩེ་མོ་ཙམ་ཡང་མེད་དོ། ། བདག་འཛིན་ཐམས་ཅད་དང་བྲལ་བའོ། ། ། །༈ལྔ་པ་གཏོར་མའི་གང་ཟག་གི་མཚན་ཉིད་བསྟན་པ་ནི། དབང་པོ་རབ་རྟོགས་པ་དང་ལྡན་པའི་རྟེན་གྱི་གང་ཟག་གིས་གཏོར་མ་གཅིག་ལས་མེད་ཀྱང་། མགྲོན་ཐམས་ཅད་ཀྱི་སྣང་བ་ལ་སོ་སོར་གང་འདོད་ཀྱི་དབང་པོ་དང་འཚམས་པའི་ལོངས་སྤྱོད་དུ་འབྱུང་སྟེ། རིན་པོ་ཆེའི་ཕུང་པོ་ལས་དགོས་འདོད་སྣ་ཚོགས་འབྱུང་བ་བཞིན་ནོ། ། དབང་པོ་འབྲིང་གིས་ཆོ་ག་ནོར་འཁྲུལ་མེད་པའི་སྔགས་དང་ཕྱག་རྒྱ་དང་། ཏིང་ངེ་འཛིན་གྱི་བྱིན་གྱིས་བརླབས་ཀྱིས་བདུད་རྩིའི་རྒྱ་མཚོར་བསྒྱུར་ནུས་སོ། ། དབང་པོ་ཐ་མས་བསྔོས་པས་གཏོར་མ་གང་བཤམས་པ་དེ་ཐོབ་བོ། ། ། །༈དྲུག་པ་གཏོར་མའི་རྫས་བསྟན་པ་ལ་གཏོར་མའི་སྣོད་དང་། གཏོར་མའི་རྒྱུ་དང་། གཏོར་མའི་བཤམ་ཐབས་དང་གསུམ་མོ། ། དང་པོ་ནང་གཏོར་ལ་ཀ་པཱ་ལ་ཤིས་སོ། ། ཕྱི་གཏོར་ལ་ཀ་པཱ་ལི་དང་། ཏིང་མ་ཡིན་པ། ལྕགས་ཕོར་དང་ལྕགས་གཟེར་མེད་པ། གས་ཆག་མེད་པའི་སྣོད་ལ་བྱའོ། ། ཀ་པཱ་ལི་ལ་ཡི་དྭགས་ཕྲ་མོ་རྣམས་འཇིགས་པ་དང་། ཏིང་ལ་ལྷ་མ་ཡིན་གྱི་ཐོ༷ད